In verwondering oor waansinnige staking | Netwerk24
In verwondering oor waansinnige staking
Deur Pierre Geldenhuys, Bloemfontein 02 Junie 2017 05:00
Ek sit nou al vir 16 dae in verwondering oor die absolute waansin van die munisipale staking in Mangaung.
'n Algemene werker verdien meer as R8 000 en staak omdat hy R12 000 wil hê soos sy maters in Gauteng en Buffalo City.
Ek is 'n sakeman en kan beswaarlik die minimum loon bekostig.
As my 17 werkers almal R8 000 plus pensioen plus medies eis, sluit ek maar my deure.
Maar omdat ons gedwing is om 'n metro te word sodat die burgemeester en sy trawante meer kan verdien, moet die gewone inwoner van Bloemfontein maar opdok en hierdie staking in afgryse gadeslaan.
Hoekom kan meer werkers nie in diens geneem word teen 'n laer salaris nie? Is dit nie radikale ekonomiese transformasie om seker te maak meer huisgesinne het brood op die tafel nie?
Nou word net 'n paar gesinne koek gevoer pleks van 'n breër arbeidsmag te bemagtig. Nou gaan almal soos een man skree – probeer jy met R3 500 uitkom!
Ek dink as ons vier broodwinners is in een huis het wat al vier R3 500 inbring, gaan ons beter af wees as een wat leef op 'n toelae van R870.
Hoekom is ons staats- en munisipale salarisse so hoog? Waar is die dae dat besighede meer betaal het as die staat? Dit is hoekom ons lenings 50% van die BBP is. Die staat het heeltemal die kluts kwyt geraak.